**Alarmă falsă**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-am crezut de e poveste, ori pe bune s-a-ntâmplat,

Dar asear’ primii o veste, cică s-ar fi anunţat

La teve și prin ziare, urlă-ntregul cartier,

Că s-ar da la fiecare câte-o primă de șomer,

Orișicărui mucalit, ce-a frecat ridiche, praz,

Şi-n timp ce s-a odihnit, a mai ars și niște gaz,

Tuturor acelor care, constituţional, cum zic,

Fără vreo discriminare, au produs mai mult nimic,

Şi doar tre’ să dovedești, chestuine cam nasoală,

Că n-ai fost și nici nu ești un șomer pe caz de boală,

Numa dacă,-n special, ai făcut-o rău de oaie,

Ajungând din tribunal ca un fraier la pârnaie,

Dar și-atunci, de scrii o carte, după cum ai tu dambla,

Doar cu poze colorate, prima, cică s-ar dubla!

Chiar mai mult, de ai cumva și vreo două condamnări,

Prima, nene, s-ar tripla…de le ai cu suspendări!

Iar de ești milionar, tre’ să vii, ca om cinstit,

Doar c-un martor ocular ce-a văzut că n-ai ciordit,

Vile, case și merţane, dacă nu le-ai declarat,

Mai iei patru milioane, din motiv că ai uitat,

Plus, de ai și-un doctorat plagiat, cum nu am eu,

Fără să fi terminat facultate sau liceu…

Noua lege e sublimă, menţionând, lucru normal,

Să mai iei ȋncă o primă, și de intelectual!

Astfel că, de-aseară, eu, ȋmi bat capul, calculez,

Să mă ierte Dumnezeu, nici bătut nu mă-ncadrez!

Că, nu-i vorba de mardei, ce nu pot a ȋnţelege,

Pentru cin’ papucii mei, a fost dată-această lege?!

Ȋnsă, cum sunt norocos, stând la rând la compensate,

Auzii pe-alt curios, ȋntrebând de lege, frate,

Să ȋi spună c-un oftat, suspinând, madam Florica:

“La noi ȋncă nu s-a dat…s-a dat numa-n Tanganika”.

Valeriu Cercel